夢遊廬山謠示同志
作者：嚴羽
朝代：宋

paragraphs: 昨夜月落西窗陰，倦推石枕憑素琴。
身居紅塵不自覺，夢入廬山深復深。
廬山深處在何許，五老仙人邀我語。
眉如秀雪顔桃花，酌酒相酣坐箕踞。
明河九派倒西來，石梁巉絕古道開。
五公握手向我笑，下見劫火揚塵灰。
獨騎一鹿窮縈迴，窅然醉蹋青錦苔。
松風號嘈何清哀，湍飛瀑卷萬壑雷。
忽然驚起迷所向，四座已失黄崔嵬。
披衣徬徨還太息，我與世途何所屑。
亂世茫茫飛蠓蠛，囊中別有金膏訣。
須君之行當何時，共向丹崖卧松雪。